Gerrit Geertsema (1945–2012) was ’n akteur, hoofdirekteur van TRUK, die eerste feesdirekteur van die Klein Karoo Nasionale Kunstefees op Oudtshoorn en Afrikaanse dramaturg. Gerrit Lukas Geertsema is op 2 Maart 1945 gebore. Hy maak aanvanklik naam as akteur en tree op in produksies soos “Kringloop van die liefde” (1968), “Die terroriste” (1969) en “Die nag van Legio” (1972) en in die rolprente “Kruger Miljoene” (1967) en “Kwikstertjie” (1974). Hy is ook dramaregisseur van opvoerings soos SUKOVS se produksie van “Die rebellie van Lafras Verwey” (1972) en “Die houtjie van die galg”. Later word hy hoof van die Departement Drama aan die Universiteit van die Oranje-Vrystaat in Bloemfontein. Daarna is hy eers betrokke by die Streeks Uitvoerende Kunsteraad van die Oranje Vrystaat (SUKOVS) en word dan in 1983 hoofdirekteur van die Transvaalse Raad vir die Uitvoerende Kunste (TRUK), ’n pos wat hy tot met sy aftrede in 1990 beklee.